Bispedømmet Hradec Králové (dypt blått) i Tsjekkia.
**Jan Vokál** (født 25. september 1958 i Hlinsko i den tsjekkiske delen av Tsjekkoslovakia) er en tsjekkisk katolsk prelat som er biskop av Hradec Králové i Den tsjekkiske republikk.

Liv og virke
------------

### Bakgrunn

Jan Vokál utdannet seg først til elektroteknikker ved *Střední průmyslová škola elektrotechnická* i Pardubice. I 1983 ble han diplomingeniør for teknisk kybernetikk fra Det tekniske universitet i Praha (ČVUT,  *České vysoké učení technické v Praze*).

Vokál forlot i 1983 det daværende kommunistiske Tsjekkoslovakia of kom til Vatikanet; han inntrådte på Det pavelige kollegium Nepomucenum, det tsjekkiske presteseminar i Roma, og studerte filosofi og katolsk teologi ved Det pavelige universitet Gregoriana. 

Han ble diakonviet den 5. juli 1988 i Ellwangen i Baden-Württemberg i Vest-Tyskland av Jaroslav Škarvada, hjelpebiskop i erkebispedømmet Praha. Fra 1968 hadde Škarvada virket sjelesorgen for tsjekkiske katolikker i utlandet, og fra 1970 til 1991 vært tilknyttet Statsssekreteriatet.

### Prest

Etter diakonatstjeneste i menigheten *St. Dominic* i Northfield og studieopphold ved University of St. Thomas i Minnesota ble han presteviet den 28. mai 1989 i Peterskirken av pave Johannes Paul II. Fra 1989 til 1990 var han deretter kapellan i Normal i bispedømmet Peoria i Illinois.

Fra 1991 var Vokál medarbeider i seksjonen for alminnelige anliggender (første seksjon) ved Statssekreteriatet ved Den hellige stol. Samtidig var han personlig sekretær for kardinal Corrado Bafile fra 1991 og til hans død i 2005. I 2005 avsluttet han et studium i kirkerett og ble i 2008 promovert til doktorgrad i kirkerett ved Lateranuniversitetet, og i statlig rett i 2009 ved Karlsuniversitetet i Praha.

Ved siden av sitt virke i Statssekreteriatet i Vatikanet var han fra 2005 koadjutor for kanonikerkapittelet i Santa Maria Maggiore, en av Romas fire patriarkalbasilikaer, der han også utførte prestetjeneste. Fra 2005 var han også domherre i domkapittelet ved Hellig-Ånd-katedralen i Hradec Králové.

### Biskop av Hradec Králové

Den 3. mars 2011 ble han utnevnt av pave Benedikt XVI til den 25. biskop av bispedømmet Hradec Králové.[1] Han ble bispeviet i Peterskirken i Roma den 7. mai 2011 av kardinalstatssekretær Tarcisio Bertone, medkonsekrerende var erkebiskopen av Praha, Dominik Duka, og erkebiskop Erwin Josef Ender, apostolisk nuntius til Tsjekkia. Den 14. mai 2011 ble han høytidelig innført i sitt embede i katedralen i Hradec Králové.

Jan Vokál taler foruten sitt morsmål tsjekkisk også engelsk og italiensk, og forstår tysk, polsk og russisk.

Episkopalgenealogi
------------------

Hans episkopalgenealogi er:

* Kardinal Scipione Rebiba (1504-1577)
* Kardinal Giulio Antonio Santorio (1532-1602) \*bispeviet 1566
* Kardinal Girolamo Bernerio (1540-1611) \*1586
* Erkebiskop Galeazzo Sanvitale (1566-1622) \*1604
* Kardinal Ludovico Ludovisi (1595-1632) \*1621
* Kardinal Luigi Caetani (1595-1642) \*1622
* Kardinal Ulderico Carpegna (1595-1679) \*1630
* Kardinal Paluzzo Paluzzi Altieri degli Albertoni (1623-1698) \*1666
* Pave Benedikt XIII (1649-1730) \*1675
* Pave Benedikt XIV (1675-1758) \*1724
* Erkebiskop Enrico Enríquez (1701-1756) \*1743
* Erkebiskop Manuel Quintano Bonifaz (1698-1774) \*1749
* Kardinal Buenaventura Córdoba Espinosa de la Cerda (1724-1777) \*1761
* Kardinal Giuseppe Maria Doria Pamphilj (1751-1816) \*1785
* Pave Pius VIII (1761-1830) \*1816
* Pave Pius IX (1797-1878) \*1827
* Kardinal Gustav Adolf von Hohenlohe-Schillingsfürst (1823-1896) \*1857
* Erkebiskop Salvatore Magnasco (1806-1892) \*1868
* Kardinal Gaetano Alimonda (1818-1891) \*1877
* Kardinal Agostino Richelmy (1850-1923) \*1886
* Biskop Giuseppe Castelli (1871-1943) \*1911
* Biskop Gaudenzio Binaschi (1883-1968) \*1930
* Erkebiskop Albino Mensa (1916-1998) \*1960
* Kardinal Tarcisio Bertone (1934-) \*1991
* Biskop *Jan Vokál* (1958-) \*2011

Referanser
----------

1. ↑   Register of registered legal entities maintained by the Ministry of Culture, Legal entity registered by the Ministry of Culture of the Czech Republic ID 1340, besøkt 3. september 2021[Hentet fra Wikidata]
2. ↑   Register of registered legal entities maintained by the Ministry of Culture, Legal entity registered by the Ministry of Culture of the Czech Republic ID 1335, besøkt 3. september 2021[Hentet fra Wikidata]
3. ↑   Register of registered legal entities maintained by the Ministry of Culture, Legal entity registered by the Ministry of Culture of the Czech Republic ID 1333, besøkt 3. september 2021[Hentet fra Wikidata]
4. 1 2 3   Records of persons of interest, svazky.cz[Hentet fra Wikidata]
5. ↑  vokal, lest 20. mars 2023

|  |  |
| --- | --- |
| Oppslagsverk/autoritetsdata | Catholic-Hierarchy **·** VIAF **·** ISNI **·** NKC
 |